和丁寶臣遊甘洋寺
作者：歐陽修
朝代：宋

paragraphs: 江上孤峯蔽綠蘿，縣樓終日對嵯峩。
叢林已廢姜祠在，事迹難尋楚語訛。
空餘一派寒巖側，澄碧泓渟涵玉色。
野僧豈解惜清泉，蠻俗那知爲勝迹。
西陵老令好尋幽，時共登臨向此遊。
欹危一逕穿林樾，盤石蒼苔留客歇。
山深雲日變陰晴，澗栢巖松度歲青。
谷裏花開知地暖，林間鳥語作春聲。
依依渡口夕陽時，却望層巒在翠微。
城頭暮鼓休催客，更待橫江弄月歸。